ওয়েব ডেস্ক: রাতে শহরে ফের দুষ্কৃতী তাণ্ডব। চলল গুলি। গুলিবিদ্ধ ২ জন। বাংলাদেশ ডেপুটি হাই কমিশনের অফিসের পেছনে ৫ নম্বর মেহের আলি রোডের ঘটনা। গতকাল রাত দশটা কুড়ি নাগাদ বাড়ির সামনে দাঁড়িয়ে গল্প করছিলেন স্থানীয় বাসিন্দা পারভেজ আহমেদ ও হায়দার আলি। হঠাতই সেখানে বাইকে করে আসে চার-পাচ জন যুবক। আচমকাই হায়দারকে লক্ষ্য করে ৫ রাউন্ড গুলি চালায়। ৩টি গুলি লাগে হায়দারের। এবং পারভেজের পায়ে ও হাতে ২টি গুলি লাগে। গুলিবিদ্ধ অবস্থায় দুজনকেই প্রথমে চিত্তরঞ্জন মেডিক্যাল কলেজে নিয়ে যাওয়া হয়। অবস্থার অবনতি হলে পরে CMRI তে ভর্তি করা হয়। তবে কী কারণে এই ঘটনা তার স্পষ্ট কোনও উত্তর পাওয়া যাচ্ছে না। তবে প্রাথমিক তদন্তে পুলিসের অনুমান,  এলাকা দখল, ব্যবসায়িক শত্রুতা অথবা পুরনো কোনও শত্রুতার জেরেই এই ঘটনা।